বাস ও ট্রাকের রেষারেষিতে হাত কাটা গেল তিন যাত্রীর। আহত ৭জন। ঘটনা দক্ষিণ ২৪ পরগনার বিষ্ণুপুর থানার গঙ্গারামপুরের। ঘটনায় গুরুতর চোট পাওয়ার পরে স্থানীয় আমতলা গ্রামীণ হাসপাতালে নিয়ে যাওয়া হয় আহতদের। 
গুরুতর আহত ৩ যাত্রীকে কলকাতার এমআর বাঙ্গুরে স্থানান্তর করেন চিকিৎসকরা। বাকিদের প্রাথমিক চিকিৎসার পরে ছেড়ে দেওয়া হয়। ঘটনাস্থল থেকে দু’টি কাটা হাত এবং ঘাতক বাসটিকে উদ্ধার করেছে পুলিশ। কিন্তু বাস ও ট্রাকের চালককে এখনও পর্যন্ত ধরতে পারা যায়নি বলে জানিয়েছে পুলিশ। 

এই সেই ঘাতক বাস। নিজস্ব চিত্র 
প্রত্যক্ষদর্শীরা জানিয়েছেন, এসডি ২৬ রুটের বাসটি ডায়মন্ড হারবারের দিক থেকে কলকাতার দিকে যাচ্ছিল। একটি মাছবোঝাই ট্রাকও ডায়মন্ড হারবারের দিক থেকে একই রুট ধরে কলকাতার দিকে যাচ্ছিল। গঙ্গারামপুরের কাছে ট্রাক ও বাস পরস্পরকে ওভারটের করতে গিয়ে শুরু হয় রেষারেষি। এর পরে বাসে ট্রাকটি ধাক্কা মারার ফলে দুর্ঘটনাটি ঘটে। কাটা হাত গিয়ে পড়ে ট্রাকে। তখন ট্রাকচালক কাটা হাতটি বাসে ছুঁড়ে দিয়ে কলকাতার দিকে পালায়। স্থানীয়রাই এর পরে বাসটিকে ধাওয়া করলে, বাসের চালক বাস ফেলে পালায়। পুলিশ ঘটনার তদন্ত শুরু করেছে।
প্রসঙ্গত, মঙ্গলবার সকালেই বিষ্ণুপুরে একটি দুর্ঘটনায় মৃত্যু হয় ১ যুবকের।